MATUTE GARCÍA DE JALÓN (EH Bildu, 2014-02-06):
Gracias, señora presidenta.
Llanos andrea, zure hitzaldiaren lehenengo zatiarekin ia lortu duzu nik txanda honetan ez erantzutea, eta, nolanahi ere, Aldous Huxley idazle britainiarraren esaldi bat bakarrik eskaintzea: "Zenbat eta maltzurragoak izan politikari baten nahiak, orduan eta hotsandikoagoa izaten da, oro har, haren hizkera biltzen duen erretorika".
Izan ere, zure hitzaldiaren lehenengo zatia horixe izan da, justifikatu ezin dena justifikatzen saiatzeko erretorika bat. Gero bai, gero buruz burukoan sartu zara, eta ia eskertu ere egiten dizut, horrek ez bainau gehiegi kezkatzen, eta dauzkadan minutu hauetan  - uste dut erlojuak markatzen duena baino gutxiago direla -  izango dut denbora zuri erantzuteko. (Poztu egin naiz minutu hauek guztiak ikustean, baina uste dut ezetz. Ez, hiru ere ez). (Risas)
Uste dut arrazoi nagusia oso ondo azaltzen duela zuen aurreproiektuak. Ez duzu tematu beharrik. Aurreproiektuak aukera-irizpidea aipatzen du, eta zera dio: "Manifestazio-eskubidea modu zabalean erabili da legealdi honetako lehenengo bi urteetan" (zuen legealdia, Alderdi Popularraren Gobernuarena). "Garai egokian gaude lege bat bultzatzeko, aukera emango duena hobeto finkatzeko...", eta, gero, eskubideekin, ondasun publikoekin eta abarrekin jarraitzen du.
Zuek, egiaz, beldurra diozue kaleari, kalea aurka egiten ari baitzaizue. Eta hori ez da EH Bilduk Ganbera honetan sartzen duen arazo bat; hori ez da EH Bilduk Burgosen, Gamonalen, eragin duen arazo bat; ez da Lavapiéseko arazo bat, non pertsona bat kaleratu baitute; ez da Espainiako estatuko kaleetan nahikoa dela eta beldurrak beste aldera pasatu behar duela esaten ari diren eta, dena galtzen dutenean, beldurra ere galtzen duten milaka eta milaka lagunen arazo bat.
Horixe ulertu behar duzue. Agian, zuen kristalezko hautetsontzietan, zuen etekin eta mesedeetan, zuen gutun-azaletan, administrazio-kontseiluetara egiten dituzuen saltoetan oso eroso zaudetelako, oso gutxi kezkatzen zaituzte kaleak esaten duenak, baina kalea deiadar egiten ari zaizue..., ez gu;  kalea deiadar egiten ari zaizue bide horretatik ez dezazuen jarraitu.
Bistan da zuk Kubaz hitz egin behar zenidala; jakina, nola ez! Bada, jakin behar zenuke zuriz jantzitako andreek  - horrela baitute izena zuk aipatzen dituzunek -  nahi adina manifestazio egiten dituztela; zuentzat erreferentziazko blogari den Yoani Sánchezek ere munduko aukera guztiak ditu herrialdetik ateratzeko eta esateko...
Baina gauza bat esango dizut, argi izan dezazun: Ipar Korean zurrumurrua izan zena egia bihurtzeko bidean doa zure Gobernua; alegia, edozein egunetan ikusiko dugu ministroren batek beste ministro bat giltzapetu duela hamaika zakurrekin, hura akabatu dezaten.
Baina zuk akelarreak aipatu dituzu, banderak aipatu dituzu, eta gorespenak aipatu dituzu. Ikusi nahi dut nola aplikatuko duzuen lege hori Cibelesen, mirotzak eta oilaskoak dituzten banderak ateratzen dituztenean zuen selekzio loriatsuaren kirol-lorpen bat ospatzen duten bakoitzean. Nola aplikatuko da Segurtasunaren Lege hori? Izan ere, akelarre horren eta ikur frankistak erakuste horren aurrean  - pentsatzen baitut Konstituziotik datorren lege honen aurkakoak direla - , zerbait egin beharko duzue. Baina guk biok badakigu ez duzuela ezer egingo; onartu egingo duzuela, bultzatu egingo duzuela, edo, nolanahi ere, ez ikusiarena egingo duzuela, zeren eta, benetan, eta azken finean, zuen interesak defendatzen ari zarete, zuen aldekoenak, nahiz eta orain pixka bat mukertu egin zaizkizuen eta talde politiko desberdinak sortzen ari diren.
Eta EH Bilduren legitimitatea aipatu duzu, eta esan diguzu zer gutxi kezkatzen gaituen adierazpen-, elkarte- eta manifestazio-askatasunak. Tira, interesatu nagusi garen aldetik behintzat, eragiten digu. Zuek eta zuen Gobernuaren ordezkari erregeordeak erabakitzen duzuenean manifestazioak bertan behera utzi behar direla, guri uzten dizkiguzue bertan behera. Mugimenduak legez kanpo uztea erabakitzen duzuenean, gu lanean ari garen mugimenduak uzten dituzue legez kanpo; adibidez, Herrira. Erabakitzen duzuenean ezin direla urtarrilaren 11koa bezalako manifestazio gehiago egin, zuek erabakitzen duzue. Eta legerik gabe erabakitzen duzue, eta, lege honekin, berdin egiten jarraituko duzue; egia da egoera ez dela aldatzen. Erakusten duena eta agerian uzten duena da ez dela demokratikoa, jartzen den bezala jartzen dela ere, eta nik esateak edo nire legebiltzar-taldeak, EH Bilduk, esateak molestatzen dizuna molestatzen dizula ere.
Zuek beldurra diozue demokraziari, ez duzue onartzen demokrazia, diktaduraren garai ederren oroitzapenean murgilduta bizi baitzarete, Jaime Mayor Orejak adierazi zuenez. (Risas) Bai! Eta zuek asko dakizue egunkariak ixteaz ere, eta poztu eta harrotu egiten zarete Egin eta Egunkaria ixteaz.
Baina, nolanahi ere, ez dut askoz denbora gehiago galduko, oso gutxi kezkatzen bainau zuen iritziak. Saihestu ezin ahal izango duzuena da  - zeren, nik "atean jotako ostikoaren" legea esan dut, ez "ahoan jotako ostikoarena", eta, ulertu duzun bezala, badirudi "belarrian jotako ostikoarena" izango litzatekeela - ..., ezin izango duzue gizartea isilarazi, eta gaur ere ezin izango gaituzue isilarazi eztabaida honetan, nahiz eta erretorika ugari...
Izan ere, aurreproiektu honekin lortu nahi duzue etxegabetzeen aurkako protestak geldiaraztea, esaten baituzue "Arau-hauste larriak dira edozein autoritateri, langile publikori edo bere funtzioak legitimoki betetzen ari den edozein korporazio ofiziali akordio edo ebazpen administratibo edo judizialak betetzen utzi nahi ez dieten oztopo-ekintzak". Horiek etxegabetzeak dira, non zuek bankuak babesten baitituzue dena galtzen duten herritarren aurrean. Hori da lege honen arrazoietako bat.
Baina gauza gehiago esaten dituzue. Esaten duzue arau-hauste larria dela, berebat, "herritarren segurtasuna oztopatzen parte hartzea txanoak, kaskoak edo aurpegia estaltzen duen eta identifikazioa zailtzen duen beste edozein jantzi edo objektu erabiliz". Hori ez zaie aplikatzen poliziei, ederki arduratzen baitira estalita joateaz.
Baina, dena den, are gehiago esaten duzue. Kongresua inguratuko duten beldur zaretenean, bururatzen zaizue arau-hauste larri gisa jartzea "Diputatuen Kongresuaren, Senatuaren edo legebiltzarren egoitzen aurrean, bilerak egiten direnean, herritarren segurtasuna oztopatzea".
Hori da zuen legearen benetako asmoa, herritarrengandik babestea, eta gertatu beharko luke... Izan ere, nik ez dut esan PPren Gobernua geldiarazi behar denik. Zuek zarete geldiarazten adituak, ez gu. Nik nahi dut zuek Gobernutik ateratzea, eta nahi dut zuek aldezten duzuen araubidea bukatzea. Hori bai, hori nahi dut.
Eta, Maneiro jaunak adierazi duenarekin bukatzeko, uste dut herrialde honek jakingo duela gainditzen Unión, Progreso y Democraciak zuzenketa hau ez aldezteak dakarren galera izugarria. Badakit momentu gogorra eta zaila dela herrialde honentzat. Herrialde honetako herritar guztiei esan nahi nieke euts diezaiotela, herrialde hau atera baita gauza zailagoetatik, eta aurrera atera ahal izango dela Unión, Progreso y Democraciaren parte-hartze kualitatibo eta kuantitatibo izugarria ez badu ere.
Nolanahi ere, esan behar dizut esan ohi dizkiguzun kalifikatzaileak eta epitetoak ez datozela inola ere bat hain pertsona demokrata eta ondradua den Ricardo Sáenz de Ynestrillasek etengabe azaltzen dizkizuen hitz eder eta izendapen goresleekin, esaten baitu haren alderdi gustukoena zaretela. Zerbaitegatik ez zarete lerrouxismotik ateratzen.
Baina hara zer egingo zenuketen nirekin edo nire legebiltzar-taldeko edozein kiderekin...